S-1135/2011

Mál þetta, sem dómtekið var 30. september 2011, er höfðað með ákæru, útgefinni af ríkissaksóknara 14. júlí 2011, á hendur Á-kk-þgf A-kk-þgf S-kk-þgf, kt. 000000-0000, Hraunteigi 15, Reykjavík, fyrir eftirtalin hegningarlagabrot framin miðvikudaginn 20. október 2010 á stíg sem liggur á milli Bergþórugötu 23-45 og Njálsgötu 48-64 í Reykjavík:

Valdstjórnarbrot, með því að ráðast með hótunum um ofbeldi og líflát að S-kvk-þgf T-kvk-þgf A-kvk-þgf, stöðumælaverði, sem var við skyldustörf, en ákærði […] sagði við hana: „...ég elska að lemja fólk, ég elska það ha og þú ert ekkert að fara að sekta mig hérna...“ og „...þú setur ekki fokking sekt á bílinn minn hérna, þetta er 5000 kall fyrir ekki fokking neitt! Ha, fokking langar mig að drepa þig maður.“

Telst þetta varða við 1. mgr. 106. gr. almennra hegningarlaga nr. 19/1940.

Fyrir ærumeiðandi móðganir gagnvart opinberum starfsmanni, með því að hafa haft uppi eftirfarandi ummæli við S-kvk-þf T-kvk-þf:

1) „Þú átt ekkert að gera það fokking hálfvitinn þinn“, í tvígang.

2) „Fokking hálfviti, þú ert fokking hálfviti, þú ert meira að segja útlendinga fokking fífl, þú ert fokking rotta, þú ert það, þú ert rotta.“

3) „Þú ert þroskaheft.“

4) „...ég þoli ekki svona fokking aumingja eins og þig sem að ráðast á fólk hérna...“

5) „...þú ert að labba hérna um og sekta lið, þú ert fokking þroskaheft...“

6) „Þetta er öryggis fokking stígur, fokking hóran þín!“

Telst þetta varða við 234. gr., sbr. b-lið 2. töluliðar 242. gr. almennra hegningarlaga.

Þess er krafist að ákærði verði dæmdur til refsingar og greiðslu alls sakarkostnaðar.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur árið 1973. Hann hefur ekki áður sætt refsingu svo kunnugt sé. Ákærði er í máli þessu sakfelldur fyrir að hafa í hótunum við opinberan starfsmann, sem var að gegna skyldustörfum sínum, og viðhafa meiðandi ummæli í hennar garð. Til málsbóta horfir að hann hefur gengist greiðlega við brotum sínum. Með hliðsjón af framansögðu þykir refsing ákærða hæfilega ákveðin fangelsi í 60 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði greiði málsvarnarþóknun skipaðs verjanda síns, J-kk-ef H-kk-ef H-kk-ef héraðsdómslögmanns, 87.850 krónur.

Af hálfu ákæruvaldsins flutti málið M-kvk-nf U-kvk-nf R-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærði, Á-kk-nf A-kk-nf S-kk-nf, sæti fangelsi í 60 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði greiði málsvarnarþóknun skipaðs verjanda síns, J-kk-ef H-kk-ef H-kk-ef héraðsdómslögmanns, 87.850 krónur.

R-kvk-nf H-kvk-nf